Сени чукаричких жртава
Сени чукаричких жртава 

У своме гробу почивајте мирно
Дробне кости, што сте мушки пале
Од крвника, који беше дирно
У права вам и идеале.
У свом гробу почивајте мирно.

Ви сте неме, ал спомени живе. . .
На ту драму, што је негде била,
Поколења да се њоме диве
И крв штују што се тад пролила.
Ви сте неме, ал спомени живе. . .

Ваше хумке сведоче о томе
- Ко спомени што никад не бледе - 
Док је класа и докле је беде.
Ваше хумке сведоче о томе.

И ја себи такву би кончину,
Какву доба од хероја чека
Који храбро за слободу гину
И за права и за спас човека;
Свег живота такву бих кончину.

(Радничке новине, бр. 180, 3, VIII 1912)

Милан Несторовић

Српска уметничка поезија